Los naam, lewer eerder dienste! | Netwerk24
Deur Jeanelle Greyling 05 Junie 2019 05:00
Inwoners van die Emfuleni-munisipaliteit het op Facebook te velde getrek nadat dié munisipaliteit die publiek uitgenooi het om deel te neem aan die gesprek oor die verandering van ’n straatnaam.
Luidens die openbare kennisgewing nooi die munisipaliteit die inwoners van wyk 9, 5 en 4 in Vanderbijlpark uit om op 6 Junie deel te neem aan die openbare deelnameproses om Louis Trichardt-boulevard na Palms-boulevard te verander.
Die Facebook-groep AfriForum Vanderbijlpark het die kennisgewing gedeel.
“Maak die paaie reg. Betaal Eskom en Rand Water. Waar is jul prioriteite?” vra Annetjie Smith in die kommentare.
Inwoners pleit al jare lank vir basiese dienste soos elektrisiteitsvoorsiening, vullisverwydering en die opvul van slaggate.
“Gebruik daai geld en maak ons dorp reg! Onnodige veranderinge en onnodige uitgawes,” skryf Ronel Snyman.
“Noem dit sommer Rommelstraat,” skryf Anne-Marie Lubbe. “Nie geld vir instandhouding (nie), maar het geld vir naamveranderings. Gits!”
Lourens Greyling stel voor die munisipaliteit noem dit Gatvolstraat.
’n Paar mense, soos Ursh Adams en Lyn Rademeyer, stel voor dié ontstoke gebruikers woon die vergadering by en lug hul menings daar.
Metro-Beeld-Suid het verlede jaar berig dat die munisipaliteit weens sy finansiële probleme en swak dienslewering onder gedeeltelike administrasie geplaas is.
Boonop loop 140 miljoen tot 200 miljoen liter onverwerkte rioolafval daagliks van Emfuleni se rioolsuiweringsaanlegte en rioolpompe in die Vaalrivier-barrage in.
Dit het ook verlede jaar op die lappe gekom dat die munisipaliteit skuldig is aan R872 miljoen se onreëlmatige besteding.
Meer oor: Emfuleni-Munisipaliteit | Vanderbijlpark | Munisipaliteit | Sosiale Media